## Mazón es reunix amb el president d’IBM Espanya després de l’elecció de València com a seu del centre europeu ‘Digital Sales’ de la multinacional

*** ​​​​​​​​​​​En la trobada amb Horacio Morell ha participat també l’alcaldessa de València, M. José Catalá**

**València.**

El president de la Generalitat, Carlos Mazón, ha mantingut una reunió amb el president d’IBM Espanya, Portugal, Grècia i Israel, Horacio Morell, i amb l’alcaldessa de València, M. José Catalá, en la qual s’ha anunciat l’elecció de la ciutat de València com a seu del nou centre europeu de *Digital Sales* de la companyia.

En la trobada també han sigut presents la vicepresidenta d’IBM EMEA Technology Digital Sales, Iris Dzeba; el president de la Cambra de Comerç de València, José Vicente Morata, i Enrique Calabuig, de The Terminal, lloc en el qual s’instal·larà la multinacional.

El centre de València oferirà les millors pràctiques de la indústria en *digital* *sales* i en la identificació de clients nous. La missió d’estos centres és impulsar la digitalització d’empreses en múltiples sectors, ajudant-les a adoptar tecnologies avançades a través de les últimes solucions d’IBM en IA, automatització, seguretat, i *cloud* híbrida.

L’elecció de València, una ciutat amb una sòlida comunitat tecnològica i una creixent reputació en innovació, respon a una anàlisi detallada de diverses ubicacions europees. El seu ecosistema de talent qualificat i la seua connectivitat amb la resta d’Europa la convertixen en un enclavament ideal per a este projecte.

L’aposta per la ciutat reforça el seu compromís amb Espanya com a *hub* estratègic d’innovació i desenrotllament tecnològic en la regió. Este nou centre permetrà atraure i desenrotllar talent de tot el món per a formar-se i mamprendre la seua carrera professional en IBM al voltant de tecnologies avançades.

Este nou centre impulsarà les vendes digitals d’IBM en EMEA, a més d’oferir un entorn dinàmic de col·laboració i creixement. Des de València, la companyia atraurà professionals de diverses nacionalitats per a atendre la creixent demanda del mercat, amb plans d’expansió a mesura que el centre evolucione.

Fecha: 26/02/2025